На основу члана 8. Закона о буџету Републике Србије за 2016. годину („Службени гласник РС”, број 103/15) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС и 44/14),

Влада доноси

УРЕДБУ

О УТВРЂИВАЊУ ПРОГРАМА СТАНДАРДИЗОВАНОГ СЕТА УСЛУГА ЗА МИКРО, МАЛА И СРЕДЊА ПРЕДУЗЕЋА И ПРЕДУЗЕТНИКЕ У 2016. ГОДИНИ КОЈИ СЕ РЕАЛИЗУЈЕ ПРЕКО АКРЕДИТОВАНИХ РЕГИОНАЛНИХ РАЗВОЈНИХ АГЕНЦИЈА

Члан 1.

Овом уредбом утврђује се Програм стандардизованог сета услуга за микро, мала и средња предузећа и предузетнике у 2016. години који се реализује преко акредитованих регионалних развојних агенција, који је одштампан уз ову уредбу и чини њен саставни део.

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду,

В Л А Д А

ПРЕДСЕДНИК

Александар Вучић

ПРОГРАМ СТАНДАРДИЗОВАНОГ СЕТА УСЛУГА

ЗА МИКРО, МАЛА И СРЕДЊА ПРЕДУЗЕЋА И ПРЕДУЗЕТНИКЕ У 2016. ГОДИНИ КОЈИ СЕ РЕАЛИЗУЈЕ ПРЕКО АКРЕДИТОВАНИХ РЕГИОНАЛНИХ РАЗВОЈНИХ АГЕНЦИЈА

I. ПРЕДМЕТ

Законом о буџету Републике Србије за 2016. годину („Службени гласник РС”, број 103/15), у оквиру Раздела 20 - Министарство привреде, Програм 1509 - Подстицаји развоју конкурентности привреде, Функција – 410 Општи економски и комерцијални послови и послови по питању рада, Пројекат 4003 Подршка кроз стандардизовани сет услуга за МСПП, Економска класификација - 424 Специјализоване услуге, предвиђена су средства у износу од 41.250.000,00 динара. Наведени износ је намењен за спровођење Програма стандардизованог сета услуга за микро, мала и средња предузећа и предузетнике у 2016. години који се реализује преко акредитованих регионалних развојних агенција (у даљем тексту: Програм).

Програмом се утврђују циљеви, намена средстава, начин коришћења средстава и праћење спровођења Програма.

Стандардизовани сет услуга који се реализује преко акредитованих регионалних развојних агенција за микро, мала и средња предузећа и предузетнике у 2016. години (у даљем тексту: стандардизовани сет услуга), у смислу овог програма, представља пет група стандардизованих услуга, и то:

1. информације;
2. обуке;
3. саветодавне услуге;
4. менторинг;
5. промоције.

Непосредни корисници средстава могу бити само акредитоване регионалне развојне агенције (у даљем тексту: АРРА), које је акредитовала Национална агенција за регионални развој у складу са Законом о регионалном развоју („Службени гласник РС”, бр. 51/09 и 30/10) и АРРА које ће акредитовати Развојна агенција Србије (у даљем тексту: Развојна агенција) у складу са Законом о улагањима („Службени гласник РС”, број 89/15) и Уредбом о утврђивању услова, критеријума и начина акредитације за обављање послова регионалног развоја и одузимања акредитације пре истека рока на који је издата („Службени гласник РС”, бр. 74/10 и 4/12).

За потенцијална и постојећа микро, мала и средња предузећа и предузетнике, задруге и кластере услуге из овог програма су бесплатне.

Програм спроводи Министарство привреде (у даљем тексту: Министарство) у сарадњи са Развојном агенцијом.

II. ЦИЉ

Општи циљ је подршка расту и развоју микро, малих и средњих предузећа и предузетника (у даљем тексту: МСПП), задруга и кластера кроз унапређење доступности, обима и квалитета услуга подршке за њихово пословање.

III. НАМЕНА СРЕДСТАВА

Средства из Програма намењена су за спровођење следећих услуга АРРА:

1. Информације

А) Услуге пружања информација постојећим и потенцијалним МСПП, задругама и кластерима у вези са:

1. започињањем пословања и тестирањем пословне идеје;
2. националним и међународним програмима за подршку предузетништву;
3. доступним изворима финансирања (домаћим и страним);
4. правним прописима и обавезама, порезима и таксама;
5. подршком коју могу добити кроз програм „Европска мрежа предузетништва” (EEN мрежа) - услови за извоз на инострано тржиште, техничка правила и технички стандарди, пренос технологија и знања, пословно повезивање и др;
6. пословним удруживањем МСПП – оснивање и рад кластера, пословних удружења и задруга;
7. иновацијама, заштитом интелектуалне својине;
8. стандардима квалитета;
9. проналажењем пословних партнера;
10. специјализованим услугама – упућивање на специјализоване пружаоце услуга;
11. пословним и иновативним инкубаторима;
12. пословањем сектора МСПП, задруга и кластера.

Изјаве за штампу и гостовања у телевизијским емисијама, издавање инфо листа, лифлета, брошура и др. у смислу овог програма, представљају услугу пружања информација.

Свака АРРА има обавезу да путем медија промовише иницијативу Републике Србије „2016 - Година предузетништва” коју спроводи Министарство, и то минимум једним гостовањем на локалној телевизији и објављивањем минимум једног чланка у локалним новинама, у периоду спровођења Програма.

Подаци о корисницима пружене услуге за започињање пословања, као и подаци о испитивању пословне идеје потенцијалног власника привредног субјекта, треба да буду посебно представљени у месечном извештају који АРРА доставља Развојној агенцији.

Б) Прикупљање информација - за време спровођења Програма, АРРА је дужна да по захтеву Министарства или Развојне агенције, достави тражене појединачне или збирне податке о МСПП, са циљем праћења МСПП на територији коју АРРА покрива.

За спровођење услуга пружања и прикупљања информација опредељено је до 10.000,00 динара месечно за сваку АРРА у бруто износу, односно до 100.000,00 динара у бруто износу на годишњем нивоу. Укупан бруто годишњи буџет за ову врсту услуга износи 1.500.000,00 динара.

Уколико се након подношења свих месечних извештаја, а закључно са извештајем за децембар месец, утврди да је АРРА испунила преузету обавезу пружања информација путем медија (једно гостовање на локалној телевизији и један објављени чланак у новинама), АРРА стиче право на додатни износ од 10.000,00 динара.

2. Обуке

Обуке које АРРА пружају постојећим и потенцијалним МСПП обухватају 11 модула који се деле на обавезне и опционе.

Свака АРРА има обавезу да спроведе следеће обавезне модуле обука:

1. обука за почетнике у пословању (у трајању од два дана);
2. припрема пословног плана и пословање са банкама (у трајању од два дана);
3. финансијско управљање (у трајању од два дана);
4. извоз – за оне који први пут извозе (у трајању од два дана);
5. маркетинг и продаја (у трајању од два дана).

Свака АРРА може да спроведе и опционе обуке, у складу са интересом корисника, и то:

1. преглед стандарда квалитета и заштите животне средине од значаја за пословање (у трајању од два дана);
2. електронско пословање ( у трајању од једног дана)
3. иновације (у трајању од једног дана);
4. припрема за Јединствено европско тржиште (у трајању од једног дана);
5. информационе технологије и пословање (у трајању од једног дана);
6. инвестициона спремност (у трајању од два дана).

Свака АРРА може да спроведе до три обуке месечно у складу са интересима и потребама корисника. Изузетно, АРРА може да спроведе и више обука месечно, уз претходну сагласност Развојне агенције.

Обука из тачке 1) став 2. овог одељка спроводи се по методологији Националне агенције за регионални развој, а остале обуке из тач. 2) - 5) став 2. и обуке из тач. 1) - 6) став 3. овог одељка спроводиће се по унапред утврђеној методологији развијеној у оквиру пројеката спроведених уз подршку Европске уније: „Унапређење конкурентности и иновативности малих и средњих предузећа” и/или „Пројекат интегрисане подршке иновацијама” и „Развој електронског пословања у Србији”.

Све обуке морају држати запослена лицa у радном односу на неодређено време у тој АРРА, коja су похађала наведене обуке за ту област које је организовала Национална агенција или које ће организовати Развојна агенција, Пројекат „Унапређење конкурентности и иновативности малих и средњих предузећа” и/или „Пројекат интегрисане подршке иновацијама” и пројекат „Развој електронског пословања у Србији”. Изузетно, обуке из највише три области може држати и друго физичко лице које је похађало наведене обуке и које је у радном односу на неодређено време у другој АРРА, односно из пет области за АРРА које су акредитоване у 2016. години.

Обуке нових предавача/запослених у АРРА за поједине теме организоваће Развојна агенција, а према утврђеним методологијама и плану обука.

У периоду спровођења Програма, свака АРРА има обавезу да спроведе најмање 18 обука. „Обука за почетнике у пословању” мора бити организована најмање четири пута, а остали обавезни модули најмање по једном. Такође, АРРА су у обавези да одрже најмање једну обуку месечно из обавезног или опционог модула.

За спровођење наведених обука опредељена су средства у бруто износу на следећи начин:

1. једнодневна обука 30.000,00 динара;
2. дводневна обука 40.000,00 динара.

За спровођење обука опредељено је до 1.000.000,00 динара у бруто износу на годишњем нивоу за сваку АРРА. Укупан годишњи буџет за ову врсту услуга износи 15.000.000,00 динара бруто.

Уколико АРРА на годишњем нивоу спроведе обуке чија вредност прелази максимални годишњи опредељени износ за обуке, Развојна агенција може да исплати АРРА износ до 1.000.000,00 динара.

АРРА је у обавези да достави Развојној агенцији месечни план спровођења обука до 25. у месецу за наредни месец, а Развојна агенција Министарству, на сагласност, до краја текућег месеца за наредни месец. Уколико АРРА није у могућности да спроведе обуку у термину када је најавила Развојној агенцији, АРРА је у обавези да обавести Развојну агенцију о промени најмање 72 сата пре најављеног термина одржавања обуке. Уколико је неопходно да се одложи првобитно пријављена обука или промени модул који је најављен, АРРА је у обавези да обавести Развојну агенцију што пре, а најмање 72 сата пре првобитно најављеног термина одржавања обуке. Уколико се одржавање обуке планира раније у односу на најављени термин одржавања, АРРА је у обавези да обавести Развојну агенцију што пре, а најмање 72 сата пре новог планираног термина одржавања обуке.

Уколико се, након подношења свих месечних извештаја, а закључно са извештајем за децембар месец, утврди да АРРА није испунила преузету обавезу извршења прописаног минимума (најмање једна обука месечно, најмање четири „Обуке за почетнике у пословању”, најмање једна обука из тач. 2) - 5) став 1. овог одељка и најмање 18 обука у периоду спровођења Програма) АРРА ће бити у обавези да, од исплаћених средстава, уплати део Развојној агенцији, и то кумулативно:

- по 30.000,00 динара за сваки месец кад нису одржане обуке,

- по 30.000,00 динара за сваку обуку која није одржана до укупног броја од 18 обукa у периоду спровођења Програма,

- за сваки обавезни модул који није одржан, износ опредељен овим програмом за ту врсту обука, без обзира на укупан број одржаних обука.

Обуке које се спроводе по методологији стандардизованог сета услуга, а у оквиру других иницијатива које су подржали донатори или се финансирају из других извора, а чији реализатори су, као носиоци, партнери или сарадници АРРА, неће бити признате као обуке из овог сета услуга.

Обука неће бити одобрена за плаћање АРРА и призната као одржана, уколико се у поступку контроле утврди да обука није организована у складу са дефинисаним захтевима Програма.

АРРА може организовати обуку из тач. 2) - 11) став 1. овог одељка само уколико су заинтересовани полазници обуке из најмање три различита привредна субјекта.

3. Саветодавне услуге

Саветодавне услуге које АРРА пружају у оквиру овог програма су:

1. помоћ при изради пословног плана при пријави за start up кредите за почетнике код Фонда за развој Републике Србије и за субвенције за самозапошљавање код Националне службе за запошљавање;
2. помоћ при изради пословног плана при пријави за остале кредите код Фонда за развој Републике Србије и за расположиве кредитне линије Гаранцијског фонда Војводине;
3. подршка у припреми документације и пријаве за програме подршке предузетништву које спроводе Министарство и Развојна агенција;
4. подршка при регистрацији и оснивању привредног субјекта или задруге.

За пружање саветодавних услуга опредељен је бруто износ од 1.700,00 динара по сату.

За саветодавне услуге опредељена су средства у бруто износу до 50.000,00 динара месечно за сваку АРРА. Изузетно, АРРА може да пружи и више консалтинг услуга месечно, уз претходну сагласност Развојне агенције.

Саветодавне услуге АРРА може да пружи без надокнаде заинтересованом МСПП, задрузи и кластеру у временском трајању:

* из тачке 1) овог одељка од највише 3 сата,
* из тачке 2) овог одељка од највише 5 сати,
* из тачке 3) овог одељка од највише 2 сата,
* из тачке 4) овог одељка од највише 2 сата.

Исплата за пружене саветодавне услуге из тач. 1) и 2) став 1. овог одељка се врши на основу копије документа који је поднет Фонду за развој Републике Србије, Гаранцијском фонду Војводине или Националној служби за запошљавање, којим се потврђује да је надлежни орган евидентирао и завео пријаву.

Исплата за пружене саветодавне услуге из тачке 3) став 1. овог одељка се врши након провере формалне исправности поднетих пријава, и то само за поднете формално исправне пријаве.

Исплата за пружену саветодавну услугу из тачке 4) став 1. овог одељка се врши провером да ли је МСПП регистрован на сајту Агенције за привредне регистре.

За саветодавне услуге опредељена су средства у бруто износу до 500.000,00 динара на годишњем нивоу за сваку АРРА. Укупан годишњи буџет за ову врсту услуге износи 7.500.000,00 динара у бруто износу.

4. Менторинг

Процес менторинга представља стручну помоћ коју у дужем временском периоду стручно лице – ментор пружа привредном субјекту.

У зависности од потребе привредног субјекта, за време спровођење Програма, ментор може да алоцира до 50 сати на један привредни субјект.

Корисници менторинга могу бити микро, мала и средња предузећа, предузетници и задруге који послују до три године или се налазе у критичном тренутку за њихов даљи развој или за опстанак на тржишту.

Развојна агенција је у обавези да спроведе јавни позив на основу кога врши одабир корисника услуге менторинга.

Услугу менторинга могу пружати запослена лицa у радном односу на неодређено време у тој АРРА, која поседују сертификат да су успешно завршила обуку за менторе коју је организовала Национална агенција за регионални развој или коју ће организовати Развојна агенција и/или Пројекат „Институционализација менторинга као услуге за МСПП”, финансираног од стране Владе Јапана кроз Јапанску агенцију за међународну сарадњу – JICA.

АРРА су у обавези да крајем сваког месеца доставе извештај о пруженом менторингу у том месецу. Исплата АРРА за ову врсту услуге се врши у првом обрачунском месецу након комплетно пружене услуге менторинга привредном субјекту.

Свакој АРРА је на располагању укупно до 690 менторинг сати годишње које ментор проводи у предузећу или предузетничкој радњи. За пружање менторинг услуге је опредељен бруто износ од 1.300,00 динара по сату.

За услугу менторинга опредељена су средства у бруто износу до 897.000,00 динара бруто за сваку АРРА на годишњем нивоу. Укупан годишњи буџет за менторинг износи 13.455.000,00 динара у бруто износу.

Детаљне информације о методологији која се користи у процесу менторинга, начину одабира корисника и начину извештавања биће представљене у посебном упутству које доноси Развојна агенција.

5. Промоција

AРРА организују и учествују у промотивним активностима које се односе на промоцију предузетништва и различитих програма подршке МСПП.

Промотивна активност подразумева организовање догађаја, и то: радионице, инфо дана или другог јавног скупа на коме се промовишу теме из области предузетништва.

AРРА су у обавези да:

* организују минимум један промотивни догађај у току месеца,
* у току трајања јавних позива, организују минимум један промотивни догађај за сваки од програма подршке МСПП, које спроводи Министарство и Развојна агенција. У случају да је јавни позив за програм подршке актуелан током два или више месеци, довољно је да АРРА организује један промотивни догађај за тај програм подршке,
* организују минимум један промотивни догађај у оквиру манифестација: „2016 – Година предузетништва” и Европска недеља предузетништва (SME Week),
* организују најмање један инфо дан годишње о програму COSME и Horizont 2020;
* организују два инфо дана годишње за студенте завршних година студија, ученике средњих школа и ученике из виших разреда основних школа са циљем промоције предузетништва и предузетничког духа на факултетима, високим струковним, средњим и основним школама;
* АРРА су у обавези да организују промотивни догађај сходно активностима од значаја и према инструкцијама Министарства и Развојне агенције. Министарство и Развојна агенција морају најавити АРРА активност која треба да се промовише најкасније до 15. у месецу за наредни месец.

Промотивни догађаји који се организују у оквиру других иницијатива које су подржали донатори или се финансирају из других извора, а чији реализатори су, као носиоци, партнери или сарадници АРРА, неће бити признате као промоције из овог сета услуга.

АРРА је у обавези да достави Развојној агенцији месечни план спровођења промотивних активности до 25. у месецу за наредни месец, а Развојна агенција Министарству, на сагласност, до краја текућег месеца за наредни месец. Уколико АРРА није у могућности да организује промотивни догађај у термину када је најавила Развојној агенцији, АРРА је у обавези да обавести Развојну агенцију што пре, а најмање 72 сата пре најављеног термина одржавања промоције. Уколико је неопходно одлагање првобитно најављене промоције, АРРА је у обавези да обавести Развојну агенцију што пре, а најмање 72 сата пре најављеног термина одржавања промоције. Уколико се одржавање промоције планира раније у односу на најављени термин одржавања, АРРА је у обавези да обавести Развојну агенцију што пре, а најмање 72 сата пре планираног термина одржавања промоције.

У случају да се, у оквиру месечног извештаја о спровођењу стандардизованог сета услуга утврди да АРРА није организовала промотивни догађај за неки од, у том периоду, актуелних јавних позива Министарства и Развојне агенције, АРРА неће бити исплаћена сума у висини од 50% од месечног износа предвиђеног за услуге промоције за тај месец.

Уколико се, након подношења извештаја о спровођењу стандардизованог сета услуга за децембар, утврди да АРРА није организовала све промотивне догађаје предвиђене овим програмом (најмање једна промоција месечно, минимум један промотивни догађај за сваки од програма подршке МСПП у току трајања јавних позива, минимум један промотивни догађај у оквиру манифестација „2016 – Година предузетништва” и Европска недеља предузетништва (SME Week), два инфо дана за студенте и ученике, инфо дан о програмима COSME и Horizont 2020 и промотивни догађај који по потреби најави Министарство и Развојна агенција), АРРА неће бити исплаћена сума предвиђена за услуге промоције за децембар месец.

За услуге промоције опредељена су средства у бруто износу до 15.000,00 динара месечно, односно до 150.000,00 динара бруто за сваку АРРА на годишњем нивоу. Укупан годишњи буџет за промотивне активности износи 2.250.000,00 динара у бруто износу.

IV. НАЧИН КОРИШЋЕЊА СРЕДСТАВА

Средства утврђена овим програмом додељују се АРРА, и то бесповратно за намене и услове прописане Програмом и намењена су за финансирање реализације стандардизованог сета услуга који је њиме предвиђен.

Опредељена средства буџетом за реализацију стандардизованог сета услуга износе 41.250.000,00 динара од којих је за сваку АРРА опредељено до 2.647.000,00 динара у бруто износу. Преостали износ, у висини до 1.545.000,00 динара, Развојна агенција ће искористити за покривање трошкова спровођења анализе потреба за обукама, организацију обука предавача и подизање капацитета АРРА, трошкове контроле и надзора спровођења Програма, као и за услуге платног промета.

Развојна агенција плаћање према АРРА вршиће месечно, а на основу месечног извештаја о спроведеним активностима. АРРА је у обавези да месечни извештај доставља Развојној агенцији до 5. у месецу за претходни месец. Развојна агенција се обавезује да извештај о спроведеним активностима доставља Министарству до 10. у месецу за претходни месец. Средства за услуге обука и промоција одобраваће се само уколико су предвиђене месечним планом спровођења ових услуга који је претходно одобрило Министарство.

Средства ће се одобравати само за финансирање оних активности које ће бити започете након потписивања уговора са Развојном агенцијом и чији је временски план спровођења до 31. децембра 2016. године.

Министарство ће по усвајању овог програма потписати уговор о спровођењу Програма са Развојном агенцијом, којим ће Развојна агенција:

* утврђивати испуњеност услова АРРА за учешће у Програму,
* закључивати уговоре о коришћењу бесповратних средстава са АРРА које испуњавају услове за учешће у Програму,
* спроводити активности које су предвиђене Програмом,
* вршити надзор и контролу спровођења програма од стране АРРА,
* преносити средства и вршити контролу наменског коришћења средстава,
* уколико не утроши сва пренета средства, та средства уплатити у буџет Републике Србије.

Међусобна права и обавезе у вези са коришћењем бесповратних средстава уређују се уговором који закључује Развојна агенција и АРРА. Уговор нарочито садржи новчани износ који је, у складу с Програмом, на располагању АРРА за спровођење услуга, намене за које се средства додељују, начин преноса бесповратних средстава, рокове за завршетак активности, као и обавезу АРРА да све активности спроведе до 31. децембра 2016. године.

По потписивању уговора Министарства и Развојне агенције, Развојна агенција ће писмено обавестити АРРА и позвати АРРА да приступе потписивању уговора.

АРРА која испуњава услове за пружање услуга предвиђених Програмом мора закључити уговор са Развојном агенцијом, у року од осам дана од дана достављања писаног обавештења.

За АРРА које су акредитоване у 2016. години и које закључе уговор о спровођењу Програма са Развојном агенцијом, обезбеђена су средства за финансирање само оних активности које ће бити започете након потписивања уговора и чији је временски план спровођења до 31. децембра 2016. године.

Министарство ће, по закључењу уговора између Развојне агенције и АРРА, почетком сваког квартала преносити средства за спровођење стандардизованог сета услуга у том кварталу, на подрачун за посебне намене Развојне агенције. Развојна агенција је у обавези да та средства преноси АРРА, до краја јануара 2017. године, до висине износа предвиђеног уговором између Развојне агенције и АРРА, а у складу са месечним обимом спроведених активности.

V. ПРАЋЕЊЕ СПРОВОЂЕЊА ПРОГРАМА

АРРА је дужна да по завршетку месечних активности достави Развојној агенцији извештај о спроведеним активностима, као и осталу потребну документацију чији ће садржај бити детаљно утврђен уговором. Такође је обавеза свих АРРА да доставе годишњи извештај о спровођењу активности Развојној агенцији најкасније до 15. јануара 2017. године.

АРРА је дужна да Министарству и Развојној агенцији, са циљем праћења коришћења средстава, омогући надзор у свакој фази спровођења Програма тако што ће у сваком тренутку бити омогућена контрола спровођења активности и увид у документацију.

Развојна агенција је дужна да, по усвајању Програма, у року од 15 дана, достави Министарству на сагласност упутство за пружање услуга, План надзора и контроле спровођења Програма у којем ће бити представљене процедуре за сваку од наведених група услуга и план обука запослених у АРРА.

Развојна агенција ће водити ажуриран списак запослених у АРРА ангажованих на спровођењу овог програма, у коме ће, између осталог, бити наведене и обуке које су запослени у АРРА похађали, односно испуњеност услова за пружање услуга наведених у тач. 2. и 3. главе III. НАМЕНА СРЕДСТАВА.

Развојна агенција је у обавези да све активности у вези са спровођењем овог програма заврши до 31. јануара 2017. године и о спроведеним активностима поднесе извештај Министарству најкасније до 15. фебруара 2017. године, које ће тај извештај ради информисања доставити Влади.